62019CJ0870
TEISINGUMO TEISMO (dešimtoji kolegija) SPRENDIMAS
2021 m. kovo 24 d. (
*1
)
„Prašymas priimti prejudicinį sprendimą – Teisės aktų derinimas – Kelių transporto priemonėse naudojami tachografai – Reglamentas (EEB) Nr. 3821/85 – 15 straipsnio 7 dalis – Reglamentas (EB) Nr. 561/2006 – Kontrolės vykdymo tvarka – Administracinė sankcija – Tachografo registracijos lapų už einamąją dieną ir prieš tai ėjusias 28 dienas nepateikimas – Vienas ar keli pažeidimai“
Sujungtose bylose C‑870/19 ir C‑871/19
dėl Corte suprema di cassazione (Kasacinis teismas, Italija) 2019 m. rugsėjo 19 d. nutartimis, kurias Teisingumo Teismas gavo 2019 m. lapkričio 26 d., pagal SESV 267 straipsnį pateiktų dviejų prašymų priimti prejudicinį sprendimą bylose
Prefettura Ufficio territoriale del governo di Firenze
prieš
MI (C‑870/19),
TB (C‑871/19)
TEISINGUMO TEISMAS (dešimtoji kolegija),
kurį sudaro kolegijos pirmininkas M. Ilešič, teisėjai E. Juhász (pranešėjas) ir C. Lycourgos,
generalinis advokatas J. Richard de la Tour,
kancleris A. Calot Escobar,
atsižvelgęs į rašytinę proceso dalį,
išnagrinėjęs pastabas, pateiktas:
–
MI ir TB, atstovaujamų avvocato G. Beghin,
–
Italijos vyriausybės, atstovaujamos G. Palmieri, padedamos avvocato dello Stato G. Greco,
–
Graikijos vyriausybės, atstovaujamos I. Kotsoni, S. Chala, E. Skandalou ir K. Georgiadis,
–
Europos Komisijos, atstovaujamos L. Malferrari ir C. Vrignon,
atsižvelgęs į sprendimą, priimtą susipažinus su generalinio advokato nuomone, nagrinėti bylą be išvados,
priima šį
Sprendimą
1
Šie prašymai priimti prejudicinį sprendimą pateikti dėl 1985 m. gruodžio 20 d. Tarybos reglamento (EEB) 3821/85 dėl kelių transporto priemonėse naudojamų tachografų (OL L 370, 1985, p. 8; 2004 m. specialusis leidimas lietuvių k., 7 sk., 1 t., p. 227), iš dalies pakeisto 2006 m. kovo 15 d. Europos Parlamento ir Tarybos reglamentu (EB) Nr. 561/2006 (OL L 102, 2006, p. 1), (toliau – Reglamentas Nr. 3821/85) 15 straipsnio 7 dalies išaiškinimo.
2
Šie prašymai pateikti nagrinėjant du Prefettura Ufficio territoriale del governo di Firenze (prefektūra, Florencijos vyriausybės teritorinė įstaiga, Italija) ginčus su dviem kelių transporto priemonių vairuotojais – atitinkamai MI (byla C‑870/19) ir TB (byla C‑871/19) – dėl šiems vairuotojams skirtų daugybės administracinių sankcijų už teisės aktų, susijusių su vairavimo trukmės laikymusi ir poilsio laikotarpiais, pažeidimus.
Teisinis pagrindas
Sąjungos teisė
Reglamentas Nr. 3821/85
3
1970 m. liepos 20 d. Tarybos reglamentas (EEB) Nr. 1463/70 dėl kelių transporto priemonėse naudojamų tachografų (OL L 164, 1970, p. 1; 2004 m. specialusis leidimas lietuvių k., 7 sk., 1 t., p. 227) buvo panaikintas ir pakeistas Reglamentu Nr. 3821/85. Pats Reglamentas Nr. 3821/85 buvo panaikintas ir pakeistas 2014 m. vasario 4 d. Europos Parlamento ir Tarybos reglamentu (ES) Nr. 165/2014 dėl kelių transporto priemonėse naudojamų tachografų, kuriuo panaikinamas Reglamentas Nr. 3821/85 ir iš dalies keičiamas Reglamentas Nr. 561/2006 (OL L 60, 2014, p. 1). Vis dėlto, turint omeny faktinių aplinkybių pagrindinėse bylose susiklostymo datą, reikia atsižvelgti į Reglamentą Nr. 3821/85.
4
Reglamento Nr. 3821/85 trečia, septinta ir vienuolikta konstatuojamosios dalys suformuluotos taip:
„[K]adangi panaudojant tachografus, galinčius parodyti laikotarpius, nustatytus [1985 m. gruodžio 20 d.] Reglamentu (EEB) Nr. 3820/85 dėl kai kurių su kelių transportu susijusių socialin[ės] teisės aktų suderinimo [(OL L 370, 1985, p. 1)], siekiama užtikrinti veiksmingą minėtų socialinių reikalų įstatymų [socialinės teisės aktų] vykdymo kontrolę;
<…>
kadangi automatinis kitų transporto priemonės kelionės parametrų, tokių kaip važiavimo greitis ir nuvažiuotas atstumas, registravimas labai pagerintų eismo saugumą keliuose ir skatintų protingai naudoti transporto priemonę; kadangi dėl šios priežasties derėtų aprūpinti transporto priemones įrenginiais, galinčiais registruoti ir šiuos parametrus;
<…>
kadangi siekiant kontroliuoti pirmiau minėtus darbo ir poilsio laikotarpius, būtina, jog darbdaviai ir vairuotojai pasirūpintų, kad įrenginiai veiktų teisingai ir kad jie rūpestingai atliktų numatytus veiksmus.“
5
Šio reglamento 3 straipsnio 1 dalyje nustatyta:
„Įrašymo įranga įrengiama ir naudojama valstybėje narėje registruotose transporto priemonėse, naudojamose keleiviams ir kroviniams vežti keliais, išskyrus Reglamento <…> Nr. 561/2006 3 straipsnyje nurodytas transporto priemones <…>“
6
Minėto reglamento 13 straipsnyje numatyta:
„Darbdavys ir vairuotojai užtikrina, pirma, kad tachografas gerai veiktų ir būtų tinkamai naudojamas, antra, kad vairuotojo kortelė būtų naudojama tinkamai, jeigu vairuotojas yra prašomas vairuoti transporto priemonę, kurioje yra sumontuotas I B priedo reikalavimus atitinkantis tachografas.“
7
To paties reglamento 14 straipsnio 1 ir 2 dalys suformuluotos taip:
„1.   Transporto priemon[es], kuriose yra sumontuoti I priedo reikalavimus atitinkantys tachografai, [suteikiantis] darbdavys aprūpina vairuotojus pakankamu registracijos lapų kiekiu, atsižvelgdamas į tai, kad jie yra asmeninio pobūdžio, gali būti naudojami skirtingą laiką, ir į galinčią kilti būtinybę pakeisti sugadintus ar įgalioto inspektoriaus paimtus lapus. Darbdavys išduoda vairuotojams tik tokius patvirtinto modelio lapus, kurie tinka naudoti transporto priemonėje įrengtame tachografe.
Jeigu transporto priemonėje yra sumontuotas I B priedo reikalavimus atitinkantis tachografas, darbdavys ir vairuotojas užtikrina, kad, atsižvelgiant į naudojimo trukmę, patikros metu I B priede nurodytą spausdinimą pagal reikalavimą būtų galima atlikti be klaidų.
2.   Ūkio subjektas chronologine tvarka ir įskaitoma forma saugo registracijos lapus ir spaudinius, kurie buvo padaryti laikantis 15 straipsnio 1 dalies reikalavimų, ne mažiau kaip metus po jų panaudojimo ir, suinteresuotam vairuotojui paprašius, išduoda jų kopijas. <…>“
8
Reglamento Nr. 3821/85 15 straipsnyje numatyta:
„<…>
2.   Vairuotojai naudoja registracijos lapus arba vairuotojo kortel[e]s kiekvieną darbo dieną, pradėdami nuo to momento, kai jie perima transporto priemonę. Registracijos lapas arba vairuotojo kortelė neišimami anksčiau, negu baigiasi darbo laikas, išskyrus tuos atvejus, kai duodamas leidimas juos išimti. Registracijos lapų arba vairuotojo kortelės negalima naudoti ilgesnį laiką, nei nustatytą.
<…>
7.
a)
Jei vairuotojo vairuojamoje transporto priemonėje yra sumontuota I priedo reikalavimus atitinkanti įrašymo įranga, tikrinančiam pareigūnui paprašius, vairuotojas turi būti pasiruošęs parodyti:
i)
einamosios savaitės ir prieš tai ėjusių 15 dienų vairuotojo naudotus registracijos lapus;
ii)
vairuotojo kortelę, jei ją turi, ir
iii)
visus einamą dieną ir per prieš tai ėjusias 15 dienų ranka darytus įrašus ir spaudinius pagal šio reglamento ir Reglamento <…> Nr. 561/2006 reikalavimus.
Tačiau po 2008 m. sausio 1 d. i ir iii punktuose nurodyti laikotarpiai turi apimti einamą dieną ir prieš tai ėjusias 28 dienas;
b)
kai vairuotojo vairuojamoje transporto priemonėje yra sumontuota I B priedo reikalavimus atitinkanti įrašymo įranga, tikrinančiam pareigūnui paprašius, vairuotojas turi būti pasiruošęs parodyti:
i)
savo asmeninę vairuotojo kortelę;
ii)
visus einamą dieną ir prieš tai ėjusias 15 dienų ranka darytus įrašus ir spaudinius pagal šio reglamento ir Reglamento <…> Nr. 561/2006 reikalavimus ir
iii)
registracijos lapus, atitinkančius ii punkte nurodytą laikotarpį, kurio metu jis vairavo transporto priemonę, kurioje yra sumontuota I priedo reikalavimus atitinkanti įrašymo įranga.
Tačiau po 2008 m. sausio 1 d. ii punkte nurodyti laikotarpiai turi apimti einamą dieną ir prieš tai ėjusias 28 dienas;
c)
kaip laikomasi Reglamento <…> Nr. 561/2006 reikalavimų, įgaliotas tikrinantis pareigūnas gali patikrinti analizuodamas registracijos lapus, rodomus ar atspausdintus duomenis, kuriuos užregistravo įrašymo įranga ar vairuotojo kortelė arba, neturint šios galimybės, analizuojant visus kitus papildomus dokumentus, nurodytus 16 straipsnio 2 ir 3 dalyse, galinčius patvirtinti, jog nesilaikoma nuostatos reikalavimų.
<…>“
9
Reglamento Nr. 3821/85 19 straipsnio 1 dalyje numatyta:
„Pasitarusios su Komisija ir nevėluodamos, valstybės narės priima įstatymus ir kitus teisės aktus, būtinus, kad būtų įgyvendintas šis reglamentas.
Inter alia, tose priemonėse numatomas tikrinimų, ar laikomasi įstatymų, reorganizavimas [organizavimas], tikrinimų tvarka bei priemonės jiems įgyvendinti ir baudos, skiriamos už pažeidimus.“
10
Šio reglamento I priedo I punktas „Apibrėžimai“ suformuluotas taip:
„Šiame priede:
a)
Tachografas:
tai įrenginys, skirtas instaliuoti transporto priemonėse automatiškai arba pusiau automatiškai rodyti ir registruoti išsamią informaciją apie transporto priemonių judėjimą ir tam tikrus jų vairuotojų darbo laikotarpius;
b)
Registracijos lapai:
tai lapai, skirti duomenims užrašyti bei išsaugoti, kurie yra įdedami į tachografą, o rašymo įrenginys juose nepertraukiamai registruoja visą užrašytiną informaciją;
<…>“
11
Minėto reglamento I B priede buvo I punktas „Apibrėžimai“, suformuluotas taip:
„Šiame priede:
<…>
t)
„vairuotojo kortelė“ tai tachografo kortelė, kurią tam tikram vairuotojui išduoda valstybių narių institucijos;
vairuotojo kortelė identifikuoja vairuotoją ir yra skirta duomenims apie vairuotojo veiklą laikyti;
<…>
ee)
„tachografas“ tai visa įranga, skirta įrengti transporto priemonėse automatiškai arba pusiau automatiškai rodyti, registruoti ir laikyti išsamią informaciją apie šių transporto priemonių judėjimą ir tam tikrus jų vairuotojų darbo laikotarpius;
<…>“
Reglamentas Nr. 561/2006
12
Reglamento Nr. 561/2006 17, 26 ir 27 konstatuojamosiose dalyse nustatyta:
„(17)
Šio reglamento tikslas – pagerinti socialines sąlygas darbuotojams, kuriems jis taikomas, taip pat bendrai pagerinti saugų eismą keliuose. <…>
<…>
(26)
Valstybės narės turėtų nustatyti už šio reglamento pažeidimus taikytinų sankcijų taisykles ir užtikrinti, kad jos būtų vykdomos. Šios sankcijos turi būti efektyvios, proporcingos, atgrasančios ir nediskriminuojančios. <…>
(27)
Siekiant aiškaus ir veiksmingo vykdymo pageidautina už šio reglamento pažeidimus užtikrinti vienodas nuostatas transporto ūkio subjektų ir vairuotojų atsakomybei. Priklausomai nuo valstybių narių ši atsakomybė gali pasireikšti baudžiamosiomis, civilinėmis ar administracinėmis sankcijomis.“
13
Šio reglamento 1 straipsnis suformuluotas taip:
„Siekiant suderinti konkurencijos sąlygas tarp sausumos transporto rūšių, ypač kelių transporto sektoriuje, bei pagerinti darbo sąlygas ir saugų eismą keliuose, šis reglamentas nustato vairavimo trukmių, pertraukų ir poilsio laikotarpių taisykles vairuotojams, vežantiems keleivius ir krovinius keliais. Šiuo reglamentu taip pat siekiama skatinti valstybių narių stebėsenos ir vykdymo praktikos bei kelių transporto pramonės darbo pagerėjimą.“
14
Šio reglamento 6 straipsnyje yra numatyta maksimali kasdienio, kassavaitinio ir dviejų savaičių nepertraukiamo vairavimo trukmė, o to paties reglamento 7 ir 8 straipsniai susiję su pertraukomis ir poilsio laikotarpiais.
15
To paties reglamento 19 straipsnyje nustatyta:
„1.   Valstybės narės nustato taisykles dėl sankcijų, taikytinų už šio reglamento ir Reglamento <…> Nr. 3821/85 pažeidimus, ir imasi visų reikiamų priemonių, kad jos būtų įgyvendintos. Šios sankcijos turi būti veiksmingos, proporcingos, atgrasančios ir nediskriminuojančios. Nei už vieną šio reglamento ar Reglamento <…> Nr. 3821/85 nuostatų pažeidimą negali būti taikoma daugiau kaip viena sankcija ar procedūra. Apie šias priemones ir sankcijų taikymo taisykles valstybės narės praneša Komisijai iki 29 straipsnio antroje pastraipoje nurodytos dienos. Komisija atitinkamai informuoja kitas valstybes nares.
<…>
4.   Valstybės narės užtikrina, kad proporcingų sankcijų sistema, kuri gali apimti ir finansines sankcijas, galiotų šio reglamento ar Reglamento <…> Nr. 3821/85 nuostatas pažeidžiančioms [pažeidžiantiems] ūkio subjektams, susijusiems siuntėjams, ekspeditoriams, kelionių organizatoriams, pirminiams rangovams, subrangovams ir vairuotojų įdarbinimo agentūroms.“
Direktyva 2006/22
16
2006 m. kovo 15 d. Europos Parlamento ir Tarybos direktyvos 2006/22/EB dėl būtiniausių sąlygų Tarybos reglamentams (EEB) Nr. 3820/85 ir (EEB) Nr. 3821/85 dėl su kelių transporto veikla susijusių socialinių teisės aktų įgyvendinti ir panaikinančios Direktyvą 88/599/EEE (OL L 102, 2006, p. 35), iš dalies pakeistos 2009 m. sausio 30 d. Komisijos direktyva 2009/5/EB (OL L 29, 2009, p. 45), (toliau – Direktyva 2006/22) 9 straipsnyje „Rizikos įvertinimo sistema“ nustatyta:
„1.   Valstybės narės įdiegia įmonių rizikos įvertinimo sistemą, pagrįstą atskirų įmonių padarytų Reglamentų <…> Nr. 3820/85 arba <…> Nr. 3821/85 pažeidimų skaičiumi ir šių pažeidimų sunkumu. Komisija remia valstybių narių dialogą siekiant šių rizikos vertinimo sistemų suderinamumo.
2.   Didesnio rizikos laipsnio grupei priklausančios įmonės tikrinamos atidžiau ir dažniau. Tokios sistemos įgyvendinimo kriterijus ir išsamias taisykles svarsto 12 straipsnyje nurodytas Komitetas, siekiant sukurti keitimosi informacija apie geriausią praktiką sistemą.
3.   Pradinis Reglamentų <…> Nr. 3820/85 ir <…> Nr. 3821/85 pažeidimų sąrašas pateikiamas III priede.
Siekdama nustatyti gaires dėl Reglamentų <…> Nr. 3820/85 ir <…> Nr. 3821/85 pažeidimų vertinimo, Komisija gali, jei tinkama, 12 straipsnio 2 dalyje nurodyta tvarka patikslinti III priedą siekiant nustatyti gair[es] dėl bendro pažeidimų, pagal jų sunkumą suklasifikuotų į kategorijas, sąraš[o].
<…>“
17
Direktyvos 2006/22 III priede „Pažeidimai“ pateiktoje lentelėje nurodomos „gairės dėl bendro reglamentų <…> Nr. 561/2006 ir <…> Nr. 3821/85 pažeidimų, pagal jų sunkumą suskirstytų į kategorijas, sąrašo“. Šios lentelės 2 punkte „Reglamento <…> Nr. 3821/85 pažeidimų grupės“ yra I punktas, kuriame išvardyti septyni Reglamento Nr. 3821/85 15 straipsnio 7 dalies pažeidimai, susiję su dokumentų nepateikimu, kurie visi laikomi „labai sunkiais pažeidimais (LSP)“. Šie pažeidimai atitinkamai minėtos lentelės I1–I7 punktuose suformuluoti taip:
„1.
15 straipsnio 7 dalis
Tikrinimo atsisakymas
I2
15 straipsnio 7 dalis
Einamosios dienos įrašų nepateikimas
I3
Paskutinių 28 dienų įrašų nepateikimas
I4
Vairuotojo kortelės įrašų nepateikimas, kai vairuotojas ją turi
I5
Per einamąją dieną ir paskutines 28 dienas ranka padarytų įrašų ir spaudinių nepateikimas
I6
Vairuotojo kortelės nepateikimas
I7
Per einamąją dieną ir paskutines 28 dienas padarytų spaudinių nepateikimas“
Italijos teisė
18
1978 m. lapkričio 13 d.Legge n. 727 – Attuazione del regolamento <…> Nr. 1463/70 <…>, eccessive modificazioni e integrazioni, relativo alla istituzione di uno speciale apparecchio di misura destinato al controllo degli impieghi temporali nel settore dei trasporti su strada (Įstatymas Nr. 727 – kuriuo įgyvendinamas iš dalies pakeistas ir papildytas Reglamentas Nr. 1463/70 – dėl specialios matavimo įrangos, skirtos tikrinti, ar laikomasi darbo laiko kelių transporto sektoriuje, įdiegimo) (GURI, Nr. 328, 1978 m. lapkričio 23 d.) (toliau – Įstatymas Nr. 727/1978) 19 straipsnyje numatyta, kad bet kuriam asmeniui, pažeidusiam iš dalies pakeisto ir papildyto Reglamento Nr. 1463/70 nuostatas, taip pat šio įstatymo ir jo įgyvendinimo nutarimų, kuriuose nenumatyta jokių konkrečių sankcijų, nuostatas, taikoma administracinė sankcija.
19
Iš bylos medžiagos matyti, kad maksimali šios administracinės sankcijos, kuri gali būti taikoma pagrindinėse bylose, suma atitinka dvigubą minimalią minėtos sankcijos sumą ir neviršija 100 EUR.
Pagrindinės bylos, prejudicinis klausimas ir procesas Teisingumo Teisme
20
2013 m. liepos 26 d. ir rugpjūčio 8 d. Italijoje atlikusios du patikrinimus keliuose kompetentingos nacionalinės institucijos konstatavo, kad atitinkamai MI (byla C‑870/19) ir TB (byla C‑871/19), kelių transporto priemonių vairuotojai, negalėjo pateikti jų transporto priemonėse įrengtų tachografų registracijos lapų už einamąją dieną ir už kelias iš prieš tai ėjusių 28 dienų.
21
Taigi šios institucijos MI ir TB skyrė keletą administracinių sankcijų už kelis Įstatymo Nr. 727/1978 pažeidimus.
22
Kiekvienoje iš šių bylų kompetentingas pirmosios instancijos teismas atmetė MI ir TB ieškinius dėl minėtų sprendimų.
23
MI ir TB pateikus apeliacinius skundus Tribunale di Firenze (Florencijos teismas, Italija), tas teismas 2016 m. liepos 26 d. sprendimuose konstatavo, kad MI ir TB padarė tik vieną Įstatymo Nr. 727/1978 pažeidimą, t. y. jie negalėjo pateikti reikalaujamų dokumentų, susijusių su atitinkamu laikotarpiu. Todėl minėtas teismas skyrė jiems tik vieną sankciją.
24
Prefektūra, Florencijos vyriausybės teritorinė įstaiga, prašymą priimti prejudicinį sprendimą pateikusiam teismui – Corte suprema di cassazione (Kasacinis teismas, Italija) – pateikė kasacinius skundus dėl kiekvieno iš šių dviejų Tribunale di Firenze (Florencijos teismas) sprendimų. Grįsdama abu kasacinius skundus ji tvirtina, kad jei vairuotojas negali pateikti keleto transporto priemonėje įrengto tachografo registracijos lapų už einamąją dieną ir prieš tai ėjusias 28 dienas, šiam vairuotojui turi būti skirta ne viena sankcija už vieną pažeidimą, o kelios sankcijos, siejamos su pavieniais trumpesniais laikotarpiais, kurie patenka į visą tą – einamąją dieną ir prieš tai ėjusias 28 dienas apimantį – laikotarpį, ir už kuriuos minėtas vairuotojas negali pateikti tų dokumentų.
25
Prašymą priimti prejudicinį sprendimą pateikęs teismas patikslina, kad Italijoje yra tūkstančiai ginčų, identiškų pagrindinėse bylose nagrinėjamiems ginčams, ir kad, atsižvelgiant į skirtingą nacionalinių teismų jurisprudenciją šioje srityje, pagrindines bylas reikėtų išspręsti priimant principinį sprendimą.
26
Tas teismas nurodo, kad MI ir TB pažeidė Reglamento Nr. 3821/85 15 straipsnio 7 dalį ir kad sprendimas pagrindinėse bylose priklauso nuo šios nuostatos išaiškinimo.
27
Iš tiesų, jeigu ši nuostata turėtų būti aiškinama taip, kad pagal ją vairuotojui nustatoma viena pareiga, t. y. pareiga patikrinimo atveju būti pasiruošus pateikti visus registracijos lapus, susijusius su visu atitinkamu laikotarpiu, šios nuostatos pažeidimas būtų vienas pažeidimas ir už jį galėtų būti skirta tik viena sankcija.
28
Atvirkščiai, jei Reglamento Nr. 3821/85 15 straipsnio 7 dalis turėtų būti aiškinama taip, kad joje numatyta daug pareigų, jų neįvykdžius galėtų būti padaryta tiek pažeidimų, kiek yra dienų arba dienų grupių, už kurias nebuvo pateikti laikotarpio, apimančio patikrinimo dieną ir prieš tai ėjusias 28 dienas, registracijos lapai.
29
Tokiomis aplinkybėmis Corte suprema di cassazione (Kasacinis teismas) nutarė sustabdyti bylos nagrinėjimą ir pateikti Teisingumo Teismui šį kiekvienoje iš dviejų sujungtų bylų vienodai suformuluotą prejudicinį klausimą:
„Ar konkrečiu transporto priemonės vairuotojo atveju [Reglamento Nr. 3821/85] 15 straipsnio [7 dalis] gali būti aiškinama taip, kad šia nuostata nustatomas vienas bendras veiksmas, dėl ko laikoma, kad padarytas vienas pažeidimas, už kurį skiriama tik viena sankcija, ar susumavus gali būti laikoma, kad padaryta daug pažeidimų, už kuriuos skiriamos sankcijos pagal tai, kiek yra dienų, dėl kurių nebuvo pateikti numatyto laikotarpio („einamosios dienos ir prieš tai ėjusių 28 dienų“) tachografo registracijos lapai?“
30
2019 m. gruodžio 23 d. Teisingumo Teismo pirmininko sprendimu bylos C‑870/19 ir C‑871/19 buvo sujungtos, kad būtų bendrai vykdoma rašytinė proceso dalis ir priimtas sprendimas.
Dėl prejudicinio klausimo
31
Savo klausimu prašymą priimti prejudicinį sprendimą pateikęs teismas iš esmės siekia išsiaiškinti, ar Reglamento Nr. 3821/85 15 straipsnio 7 dalis ir Reglamento Nr. 561/2006 19 straipsnis turi būti aiškinami taip, kad tuo atveju, kai tikrinamas kelių transporto priemonės vairuotojas nepateikia tachografų registracijos lapų, susijusių su keliomis darbo dienomis per laikotarpį, apimantį patikrinimo dieną ir prieš tai ėjusias 28 dienas, patikrinimo vietos valstybės narės kompetentingos institucijos privalo šiam vairuotojui skirti vieną sankciją už vieną pažeidimą, o gal kelias atskiras sankcijas už kelis atskirus pažeidimus, kurių skaičius atitiktų trūkstamų registracijos lapų skaičių.
32
Reglamentais Nr. 3821/85 ir Nr. 561/2006 siekiama, pirma, pagerinti vairuotojų, kuriems taikomi šie reglamentai, darbo sąlygas ir saugų eismą keliuose ir, antra, nustatyti aiškias bendras vairavimo trukmių, vairuotojų poilsio laikotarpių taisykles ir jų kontrolę (šiuo klausimu žr. 2012 m. vasario 9 d. Sprendimo Urbán, C‑210/10, EU:C:2012:64, 25 punktą).
33
Šiuo tikslu minėtuose reglamentuose numatyta grupė priemonių, be kita ko, bendros vairavimo trukmės, vairuotojų poilsio laikotarpių ir jų kontrolės taisyklės, kurių laikymąsi turi užtikrinti valstybės narės taikydamos sankcijų sistemą už bet kokį tų pačių reglamentų pažeidimą.
34
Reglamento Nr. 3821/85 vienuoliktoje konstatuojamojoje dalyje nustatyta, kad, siekiant kontroliuoti darbo ir poilsio laikotarpius, būtina, kad darbdaviai ir vairuotojai pasirūpintų, jog tachografai veiktų teisingai, ir kad jie rūpestingai atliktų numatytus veiksmus.
35
Kaip matyti iš šio reglamento I ir I B priedų, kelių transporto priemonėse sumontuoti tachografai, kurie gali veikti analoginiu arba skaitmeniniu būdu, turi leisti rodyti ir registruoti tam tikrą informaciją apie tokių transporto priemonių judėjimą ir jų vairuotojų vairavimo laikotarpius.
36
Tuo atveju, kai kelių transporto priemonėje įrengtas analoginis tachografas, ši informacija įrašoma tame įrenginyje įdėtame registracijos lape. Kai transporto priemonėje įrengtas skaitmeninis tachografas, minėta informacija saugoma vairuotojo kortelėje.
37
Šio reglamento 15 straipsnio 2 dalyje nustatyta, kad vairuotojai naudoja registracijos lapus ar vairuotojo korteles kiekvieną dieną, pradėdami nuo to momento, kai jie perima transporto priemonę, ir kad registracijos lapas ar vairuotojo kortelė neišimami anksčiau, negu baigiasi darbo laikas, išskyrus tuos atvejus, kai duodamas leidimas juos išimti.
38
Dėl šios pareigos Reglamento Nr. 3821/85 15 straipsnio 7 dalies a punkte numatyta, kad tikrinančiosios institucijos prašymu transporto priemonės, kurioje yra sumontuotas analoginis tachografas, vairuotojas po 2008 m. sausio 1 d. privalo pateikti einamosios dienos ir prieš tai ėjusių 28 dienų registracijos lapus.
39
Remiantis Reglamento Nr. 3821/85 15 straipsnio 7 dalies a punkto formuluote, kiek tai susiję su registracijos lapais, yra nustatyta pareiga, pagal kurią vairuotojas turi būti pasiruošęs pateikti registracijos lapus už laikotarpį, apimantį patikrinimo dieną ir prieš tai ėjusias 28 dienas. Šioje nuostatoje nustatyta viena pareiga, apimanti visą šį laikotarpį, o ne kelios atskiros pareigos dėl kiekvienos nurodytos dienos arba dėl kiekvieno atitinkamo registracijos lapo.
40
Taigi Reglamento Nr. 3821/85 15 straipsnio 7 dalies a punkte nustatytos pareigos pažeidimas yra vienas ir momentinis pažeidimas, kurį sudaro tai, kad atitinkamas vairuotojas patikrinimo metu negali pateikti visų 29 registracijos lapų arba jų dalies. Už šį pažeidimą skiriama tik viena sankcija.
41
Reglamento Nr. 561/2006 19 straipsnio 1 dalyje nustatyta, kad nė už vieną Reglamento Nr. 3821/85 pažeidimą negali būti taikoma daugiau kaip viena sankcija.
42
Šio aiškinimo nepaneigia Direktyvos 2006/22 III priedo nuostatos. Iš tiesų pagrindinės bylos aplinkybėms taikytinos redakcijos III priede buvo siekiama ne pateikti tikslų ir išsamų reglamentų Nr. 3821/85 ir Nr. 561/2006 pažeidimų sąrašą, o tik nustatyti valstybėms narėms skirtas gaires dėl bendro šių reglamentų pažeidimų spektro. Taigi šiomis gairėmis negali būti nukrypta nuo Reglamento Nr. 3821/85 15 straipsnio 7 dalies a punkto aiškinimo, išplaukiančio iš šios nuostatos formuluotės, kaip matyti iš šio sprendimo 39 ir 40 punktų.
43
Dėl šio sprendimo 32 ir 33 punktuose nurodytų reglamentų Nr. 3821/85 ir Nr. 561/2006 tikslų taip pat negali būti paneigtas aiškinimas, išplaukiantis iš Reglamento Nr. 3821/85 15 straipsnio 7 dalies teksto.
44
Iš to, kas išdėstyta, matyti, kad jei atliekant patikrinimą kelių transporto priemonės vairuotojas negali pateikti tachografo registracijos lapų, susijusių su einamąja diena ir prieš tai ėjusiomis 28 dienomis, toks veiksmas yra vienas pažeidimas, už kurį turi būti skiriama viena sankcija.
45
Atsižvelgiant į pagrindinės bylos aplinkybes, nurodytas šio sprendimo 19 punkte, taip pat reikia priminti, kad pagal Reglamento Nr. 561/2006 19 straipsnį sankcijos už reglamentų Nr. 3821/85 ir Nr. 561/2006 pažeidimą turi būti veiksmingos, proporcingos, atgrasančios ir nediskriminuojančios. Šiuo klausimu svarbu pabrėžti, kad Reglamento Nr. 3821/85 15 straipsnio 7 dalies pažeidimas negali būti laikomas smulkiu pažeidimu (šiuo klausimu žr. 2012 m. vasario 9 d. Sprendimo Urbán, C‑210/10, EU:C:2012:64, 33 ir 34 punktus). Todėl už šį pažeidimą numatyta sankcija, atsižvelgiant į šio pažeidimo sunkumą, turi būti pakankamai griežta tam, kad galėtų turėti realų atgrasomąjį poveikį.
46
Be to, Reglamento Nr. 3821/85 15 straipsnio 7 dalies pažeidimas yra dar sunkesnis, nes registracijos lapų, kurių negali pateikti vairuotojas, skaičius yra didelis. Iš tiesų toks pažeidimas keletą dienų gali trukdyti atlikti veiksmingą vairuotojų darbo sąlygų ir kelių eismo saugumo kontrolę.
47
Taigi siekiant laikytis Reglamento Nr. 561/2006 19 straipsnio 1 dalyje nustatyto sankcijų proporcingumo reikalavimo, sankcija turi būti pakankamai diferencijuojama, atsižvelgiant į pažeidimo sunkumą (šiuo klausimu žr. 2012 m. vasario 9 d. Sprendimo Urbán, C‑210/10, EU:C:2012:64, 33 ir 41 punktus).
48
Jei tokiam pažeidimui pagal valstybės narės teisę taikytinos baudos dydis būtų nepakankamas, kad turėtų atgrasomąjį poveikį, nacionalinis teismas, remdamasis Sąjungos teisę atitinkančio vidaus teisės aiškinimo principu, nacionalinę teisę turėtų aiškinti kuo labiau atsižvelgdamas į Sąjungos teisėje nustatytus reikalavimus. Šio principo taikymas nacionaliniam teismui, nagrinėjančiam bylas pagal jam suteiktą jurisdikciją, leidžia užtikrinti visišką Sąjungos teisės veiksmingumą (šiuo klausimu žr. 2020 m. spalio 15 d. Sprendimo Association française des usagers de banques, C‑778/18, EU:C:2020:831, 59 punktą ir jame nurodytą jurisprudenciją).
49
Vis dėlto minėtas teismas taip pat turi užtikrinti, kad būtų laikomasi Europos Sąjungos pagrindinių teisių chartijos 49 straipsnio 1 dalies pirmame sakinyje įtvirtinto nullum crimen, nulla poena sine lege principo. Teisingumo Teismo jurisprudencijoje įtvirtinta, kad vadovaujantis šiuo principu būtina, jog įstatyme būtų aiškiai apibrėžti pažeidimai ir už juos taikomos bausmės. Ši sąlyga įvykdoma, kai teisės subjektas iš atitinkamos nuostatos teksto ir prireikus teismų taikyto šios nuostatos aiškinimo gali žinoti, dėl kokių veiksmų ar neveikimo kyla jo baudžiamoji atsakomybė (2015 m. spalio 22 d. Sprendimo AC-Treuhand / Komisija, C‑194/14 P, EU:C:2015:717, 40 punktas).
50
Darytina išvada, kad net jei maksimalus baudos, kuri gali būti skirta pagrindinėse bylose, dydis nacionaliniam teismui atrodo esąs nepakankamai didelis, kad turėtų atgrasomąjį poveikį, tas teismas negali skirti kelių sankcijų, kurių kiekviena susijusi su viena ar keliomis dienomis, patenkančiomis į patikrinimo dieną ir prieš tai ėjusias 28 dienas apimantį laikotarpį.
51
Atsižvelgiant į visa tai, kas išdėstyta, į pateiktą klausimą reikia atsakyti: Reglamento Nr. 3821/85 15 straipsnio 7 dalis ir Reglamento Nr. 561/2006 19 straipsnis turi būti aiškinami taip, kad tuo atveju, kai tikrinamas kelių transporto priemonės vairuotojas nepateikia tachografų registracijos lapų, susijusių su keliomis darbo dienomis per laikotarpį, apimantį patikrinimo dieną ir prieš tai ėjusias 28 dienas, patikrinimo vietos valstybės narės kompetentingos institucijos privalo konstatuoti, kad šis vairuotojas padarė tik vieną pažeidimą, ir skirti jam tik vieną sankciją už šį pažeidimą.
Dėl bylinėjimosi išlaidų
52
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (dešimtoji kolegija) nusprendžia:
1985 m. gruodžio 20 d. Tarybos reglamento (EEB) Nr. 3821/85 dėl kelių transporto priemonėse naudojamų tachografų, iš dalies pakeisto 2006 m. kovo 15 d. Europos Parlamento ir Tarybos reglamentu (EB) Nr. 561/2006, 15 straipsnio 7 dalis ir Reglamento Nr. 561/2006 19 straipsnis turi būti aiškinami taip, kad tuo atveju, kai tikrinamas kelių transporto priemonės vairuotojas nepateikia tachografų registracijos lapų, susijusių su keliomis darbo dienomis per laikotarpį, apimantį patikrinimo dieną ir prieš tai ėjusias 28 dienas, patikrinimo vietos valstybės narės kompetentingos institucijos privalo konstatuoti, kad šis vairuotojas padarė tik vieną pažeidimą, ir skirti jam tik vieną sankciją už šį pažeidimą.
Parašai.
(
*1
)	Proceso kalba: italų.